text: Brændende madras på altan satte ild til taget 
  15 marts 2013 kl. 08.51
  To cigaretrygere kom ved et uheld til at antænde både deres madras, altan og tagkonstruktion.
  To personer i Fredericia, som røg cigaretter i sengen, er natten til fredag kørt til observation for røgforgiftning, efter deres skumgummimadras begyndte at brænde.
  De forsøgte selv at slukke ilden ved at hælde vand på madrassen, som blev kastet ud på lejlighedens altan. Men derefter gik brandslukningen helt i vasken.
  - De har ligget på nogle madrasser og røget, og så falder der en cigaret ned på noget skumgummi, der ikke er betræk på, og så begynder den at brænde, fortæller vagtchefen ved Sydøstjyllands Politi.
  - Så hælder de vand på og smider den ud på altanen. Men de har ikke fået slukket den ordentligt, og så blusser det op og får fat i noget af tagkonstruktionen, og så må brandvæsnet ud og slukke branden for dem, tilføjer han.
  Politiet fik anmeldelsen om branden på Nørrebrogade i Fredericia klokken 00.23.
  